## El Consell aprova una addenda al conveni de rehabilitació d’edificis públics amb el Ministeri de Vivenda per a incloure la rehabilitació de l’alqueria de l’Advocat a Sagunt

*** S’introduïxen modificacions en l’adequació de les instal·lacions de climatització i il·luminació interior del Museu de les Ciències i en el projecte de millora d’eficiència energètica de Fira València
* La Generalitat té assignats 51 milions d’euros del fons europeu MRR per a la rehabilitació sostenible del parc públic institucional**

El Consell ha aprovat una addenda al conveni subscrit entre la Conselleria d’Hisenda, Economia i Administració Pública i el Ministeri de Transports, Mobilitat i Agenda Urbana (actual Ministeri de Vivenda i Agenda Urbana) per a l’execució del Programa d’impuls a la rehabilitació d’edificis públics (PIREP).

Esta addenda té per objecte incloure en este conveni l’actuació realitzada en l’alqueria de l’Advocat, que alberga les instal·lacions de la seu d’Espais Econòmics Empresarials, entitat que gestiona Parc Sagunt. En concret, es tracta d’un edifici tradicional de l’horta valenciana per a ús terciari, amb un gran valor arquitectònic, que ha sigut objecte d’una rehabilitació de caràcter integral, amb grans avanços en l’eficiència energètica, i la restauració de l’estructura existent de la qual ha tingut un import de 813.604 euros.

Així mateix, s’introduïxen modificacions en les actuacions relacionades amb l’adequació i millora de les instal·lacions de climatització, il·luminació interior i filtració del Museu de les Ciències Príncep Felip de València, així com en el projecte integral per a la millora d’eficiència energètica en el recinte de Fira València.

A més, en esta addenda s’establix la modificació del termini de finalització de les actuacions de fase 1, i es fixa com a data màxima de conclusió de les obres d’esta fase el 31 de març de 2025.

Cal destacar que a través d’este conveni la Generalitat rebrà 51.158.400 euros de fons europeus del Mecanisme de recuperació i resiliència (MRR). Este conveni té per objecte la concessió d’ajudes directes per a la rehabilitació sostenible del parc públic institucional de les comunitats autònomes.

La finalitat d’estos crèdits és finançar aquelles actuacions en edificis de titularitat i ús públics que seguisquen la millora de l’eficiència energètica, l’accessibilitat, l’habitabilitat i la conservació.

El programa s’emmarca en el Pla de recuperació, transformació i resiliència (PRTR), que compta amb una dotació total de 6.820 milions, 480 milions dels quals es destinen a les comunitats autònomes.

Un dels principals objectius que marca este conveni és el de l’estalvi energètic, per això s’establix que les actuacions finançables han de suposar, almenys, una reducció del 30 % del consum d’energia primària no renovable, un requisit que s’acreditarà mitjançant certificat energètic.

Fecha: 02/08/2024